STS-130

STS-130 var en romferd med den amerikanske romfergen «Endeavour» (OV-105). Ferden gikk til den  internasjonale romstasjonen (ISS), og oppskytingen skjedde fra rampe 39A ved John F. Kennedy Space Center i Florida. Dette var den 32. romferge-ferden (20A) til ISS, og ombord var det seks astronauter. Fergen hadde med seg to moduler bygd av ESA som ble montert på ISS: «Tranquility» – en ny seksjon som gir mer rom for besetningen og livsoppholdelsessystemer, og «Cupola» – en kuppelformet robotkontrollstasjon med 7 vinduer som gir 360 graders utsikt. Pakket inni «Tranquility»-modulen hadde fergen også ha med seg utstyr, forsyninger og eksperimenter til ISS. STS-130 var den 130. romferge-ferden og «Endeavour»s 24. (og nest siste planlagte) ferd.


== Ferden ==
Oppskytingen var planlagt 7. februar 2010 klokken 10:39 norsk tid, men nedtellingen ble avbrutt klokken 10:30 på grunn av lavt skydekke. Oppskytingen ble utsatt i 23 timer og 35 minutter. 8. februar klokken 10:14 norsk tid (04:14 lokal tid EST eller UTC-5) ble STS-130 skutt opp. Dette var den siste planlagte natt-oppskytingen av romfergen.
Den 10. februar klokken 06:06 norsk tid koblet «Endeavour» seg sammen med ISS mens de befant seg over Atlanterhavet vest for Portugal. Klokken 22:20 21. februar (lokal tid EST) landet «Endeavour» ved Kennedy Space Center.


=== Ferden dag for dag ===
Dag 1: Oppskyting, åpning av lasteromsdørene.
Dag 2: Kontroll og utsjekk av sammenkoblingsutstyr, varmeskjold og manøvreringsenhet for romvandring.
Dag 3: Sammenkobling med Den internasjonale romstasjonens «Harmony»-modul.
Dag 4: Forberedelser til romvandring 1, hviletid.
Dag 5: Romvandring 1, montering av «Tranquility»-modulen.
Dag 6: «Endeavour»s varmeskjold inspiseres, åpning av luken til «Tranquility»-modulen, forberedelser til romvandring 2.
Dag 7: Romvandring 2, oppstart av «Tranquility»-modulens systemer.
Dag 8: «Cupola» flyttes til sin endelig posisjon på «Tranquility» og klargjøres.
Dag 9: Monteringsarbeid på «Cupola», hviletid, forberedelser til romvandring 3.
Dag 10: Romvandring 3, fjerning av utvendige beskyttelsesdeksler på «Cupola», fullføring av utvendige arbeider.
Dag 11: Overføring av utsyr fra «Endeavour» til ISS, felles pressekonferanse, avskjed og stenging av luken.
Dag 12: Frakobling fra ISS, siste inspeksjon av romfergens varmeskjold.
Dag 13: Forberedelser for tilbakevending, testkjøring av reaksjonskontrollsystemet (styredyser)
Dag 14: Lukking av lasteromsdørene, nedbremsing og tilbakevending, landing på Kennedy Space Center.De tre romvandringene ble utført i fellesskap av Behnken og Patrick, og hver romvandring varte omkring 6,5 timer.


== Mannskap ==
 George Zamka, (fartøykommandør) født 1962
 Terry Virts, (pilot) født 1967
 Nicholas Patrick (ferdspesialist) født 1964
 Robert Behnken (ferdspesialist) født 1971
 Kathryn Hire (ferdspesialist) født 1960
 Stephen Robinson (ferdspesialist) født 1955Piloten Terry Virts er den eneste av astronautene som ikke har vært i rommet tidligere.


== Emblemet ==
Emblemet er utformet av ferdens besetning. De syv «vinduene» representerer vinduene i robotkontrollstasjonen «Cupola». Bakgrunnen er en gjengivelse av det første bildet av Jorden tatt fra verdensrommet. Bildet ble tatt av den amerikanske sonden Lunar Orbiter 1 den 23. august 1966. 


== Bildegalleri ==

		
		
		
		
		
		
		


== Se også ==
Den internasjonale romstasjonen
Liste over byggingen av ISS
Liste over bemannede romferder til ISS
Liste over besøkende til Den internasjonale romstasjonen


== Referanser ==


== Kilder ==
NASA – STS-130 Besøkt 7. februar 2010
NASA – Press kit STS-130 (pdf – 8,7 MB) Besøkt 7. februar 2010